b'\n_START_ARTICLE_\nBuklod-kurbata\n_START_PARAGRAPH_\nAng buklod-kurbata (Ingles: bowtie, bow tie) ay isang uri ng itinatali o binibigkis na kurbatang "laso", na inilalagay sa paligid ng kuwelyo ng polong pangternong damit ng isang lalaki. Tanyag na isinusuot itong kasama ng kasuotang pormal, katulad ng trahe o terno at tsaketang panghapunan. Binubuo ito ng isang laso ng telang nakatali sa kuwelyo sa paraang pantay upang ang magkabilang dulo ay makabuo ng mga likaw o silo. Mayroong makukuha o mabibiling nakatali o nakabuhol nang mga buklod-kurbata, kung saan nakatahi na ang natatanging anyong "buhol" ng kurbata, na ikinakawit na lamang sa kuwelyo._NEWLINE_Maaaring gawa sa anumang uri ng tela ang mga buklod-kurbata, ngunit karamihan ang yari sa seda, polyester, bulak, o kahaluan ng mga tela. Mas hindi pangkaraniwan ang mga yari sa lana at iba pang mga uri ng tela.'